
Folketingets Europaudvalg

Christiansborg, den 30. april 2003 

EU-Konventssekretariatet
(OMTRYK: afsnittet side 6-7 om den fælles sikkerheds- og forsvarspolitik omskrevet)

Til

udvalgets medlemmer og stedfortrædere

samt Folketingets medlemmer af Konventet

Præsidiets udkast til artikler vedr.

EU's udenrigspolitik

Kort resumé:

Præsidiets udkast til forfatningstraktatens artikler vedrørende EU's optræden udadtil bygger på indstillingerne fra arbejdsgruppe VII vedrørende EU's optræden udadtil og arbejdsgruppe VIII vedrørende forsvar samt drøftelserne herom i Konventet den 20. december 2002. Det indeholder i artikel 29 bestemmelser om Unionens fælles udenrigs- og sikkerhedspolitik, hvor man vil opretholde enstemmighed i Ministerrådet som hovedregel, men vil give EU's udenrigsminister en central rolle. Artikel 30 om den fælles sikkerheds- og forsvarspolitik lægger op til et samarbejde i tre niveauer: det almindelige samarbejde mellem alle medlemsstater og det tættere samarbejde samt det strukturerede forsvarssamarbejde mellem nogle medlemsstater. Desuden foreslås en horisontal solidaritetsbestemmelse vedrørende terrorangreb.

Præsidiet har også fremsat forslag til en række artikler i del II, hvor man i afsnit B samler alle bestemmelserne om EU's optræden udadtil. Det sker for at give et bedre overblik over, hvordan og på hvilke områder Unionen kan handle i international sammenhæng. Der gælder dog fortsat forskellige regler for forskellige politikområder. Artiklerne vedrører udenrigspolitikken, den fælles sikkerheds- og forsvarspolitik, finansiering, fælles handelspolitik, samarbejde med tredjelande og humanitær bistand, restriktive foranstaltninger, internationale aftaler og forbindelserne med internationale organisationer og Unionens delegationer. Artiklerne gennemgås kort med fokus på ændringer i forhold til det nuværende traktatgrundlag.

Præsidiets udkast skal drøftes på konventssamlingen 15.-16. maj. Fristen for ændringsforslag fra konventsmedlemmerne, som ønskes medtaget i den analyserende oversigt, er mandag den 5. maj 2003.

Den 23. april 2003 fremsatte Præsidiet sine udkast til de mest kontroversielle artikler i den kommende forfatningstraktat, nemlig artikel 14-23 om institutionerne (behandles i en anden Info-note), artikel 29 om Unionens fælles udenrigs- og sikkerhedspolitik, artikel 30 om den fælles sikkerheds- og forsvarspolitik samt artikel X indeholdende en solidaritetsbestemmelse vedrørende terrorangreb. Samtidig fremsatte Præsidiet udkast til artikel 1-36 samt artikel X i forfatningstraktatens del II, afsnit B, der indeholder de mere detaljerede bestemmelser om Unionens optræden udadtil. Præsidiets udkast har dokumentnummer CONV 685/03 og er offentliggjort på dansk i Info-note I 236. 

Hermed har Præsidiet fremsat udkast til alle artikler i del I og til en del af artiklerne i del II.  

Nedenfor er først beskrevet hovedindholdet i de tre nævnte artikler i del I. Derefter kommenteres artiklerne i del II om EU´s optræden udadtil kort med fokus på nydannelser i forhold til det nuværende traktaktgrundlag.

Artikel 29, 30 og X om EU's udenrigspolitik

Bygger på indstillinger fra arbejdsgrupper og drøftelser i Konventet

Præsidiets udkast bygger i vidt omfang på de indstillinger, der foreligger fra Dehaenes arbejdsgruppe VII vedrørende EU's optræden udadtil (CONV 459/02, jf. Info-note I 107) og fra Barniers arbejdsgruppe VIII vedrørende forsvar (CONV 461/02, jf. Info-note I 154). Begge rapporter fik bred opbakning i den efterfølgende drøftelse i Konventet den 20. december 2002 (jf. Info-note I 89). Desuden tager udkastene højde for de horisontale spørgsmål, Konventet allerede har opnået bred enighed om, bl.a. at Unionen skal have status som én enkelt juridisk person, og at man skal foretage en forenkling af instrumenter og procedurer. Præsidiets udkast følger indstillingen fra arbejdsgruppe VII om at samle de artikler, der dækker de forskellige aspekter af EU's udenrigspolitik, i én afdeling i den nye traktat (nemlig afsnit B i del II), idet Præsidiet dog ligesom arbejdsgruppen understreger, at der gælder forskellige regler for forskellige politikområder.

Erfaringerne fra Irak-krigen

I Præsidiets forklarende note står der, at "efter langvarige overvejelser om den nuværende situation og belært af Irak-krisen" mener Præsidiet, at det er "nødvendigt at acceptere, at udviklingen af den fælles udenrigs- og sikkerhedspolitik uundgåeligt er en proces, der skal fuldføres ved at tilskynde til konvergens og gensidig solidaritet, men at det også er nødvendigt, at forfatningen indeholder mere effektive institutionelle mekanismer, som kan understøtte og fremme processen." I kommentarerne siges det, at det pågældende stykke (artikel 29, stk. 1) "beskriver FUSP's dynamiske karakter på grundlag af stigende gensidig solidaritet, konvergens i holdningerne og politisk vilje til at optræde samlet på den internationale scene." Mindre diplomatisk kunne man sige, at Præsidiet erkender, at i forbindelse med Irak-krigen havde EU ikke nogen fælles udenrigs- og sikkerhedspolitik, men at Præsidiet gerne ser, at EU får en fælles udenrigspolitik, og derfor foreslår nogle mekanismer, som vil kunne føre til en fælles politik, hvis ellers landene er indstillet på at samarbejde. Hensynet til landenes suverænitet i udenrigspolitiske spørgsmål er grunden til, at man i artikel 29 ganske vist "forpligter sig til at føre en fælles udenrigs- og sikkerhedspolitik"
, men samtidig erkender, at det er et langsigtet projekt, ved at tale om "en gradvis udvikling af den gensidige politiske solidaritet mellem medlemsstaterne", "en gradvis fastlæggelse af spørgsmål af almindelig interesse" og "opnåelse af en stadig stigende grad af konvergens i medlemsstaternes optræden" (vore fremhævelser).

EU's udenrigsminister får en central rolle

Arbejdsgruppe VII anbefalede, at der blev oprettet en funktion med "to kasketter", som kombinerede hvervene som højtstående repræsentant og kommissær med ansvar for eksterne forbindelser i én person. Dette forslag fik ret bred opbakning på konventsmødet, selv om en del konventsmedlemmer forudså, at det kunne blive svært for en sådan person at tjene såvel Rådet som Kommissionen, idet disse to organer ikke altid er enige. Præsidiets udkast (såvel vedrørende institutionerne som vedrørende udenrigspolitik) bygger på anbefalingen fra arbejdsgruppe VII om en sådan "dobbel-hattet" person. Mens arbejdsgruppen VII forsigtigt talte om "Europas repræsentant udadtil" og arbejdsgruppe VIII undlod at give funktionen en betegnelse, vover Præsidiet, at kalde personen "EU's udenrigsminister". Udenrigsministeren udpeges af Det Europæiske Råd efter godkendelse fra Kommissionens formand.     

Artikel 29 om Unionens fælles udenrigs- og sikkerheds- politik

Der er et klart hierarki i bestemmelserne i artikel 29. Det Europæiske Råd definerer Unionens strategiske interesser og fastlægger målene for den fælles udenrigs- og sikkerhedspolitik. Ministerrådet udformer denne politik efter bestemmelserne i forfatningens del II. Den fælles udenrigs- og sikkerhedspolitik gennemføres af Unionens udenrigsminister og medlemsstaterne under anvendelse af nationale midler og Unionens midler. Europa-Parlamentet høres om de vigtigste aspekter og grundlæggende valg i forbindelse med den fælles udenrigs- og sikkerhedspolitik og underrettes om udviklingen heri.
 

I forfatningstraktaten i øvrigt er det gennemgående tema i Præsidiets forslag, at hovedreglen bliver fælles beslutningstagning (mellem Ministerrådet og Europa-Parlamentet) med kvalificeret flertal på grundlag af forslag fra Kommissionen. Inden for den fælles udenrigs- og sikkerhedspolitik er det anderledes, hvilket har sin naturlige forklaring i, at der på dette område hidtil har været tale om et samarbejde mellem regeringerne, som hver for sig var suveræne i udenrigspolitiske anliggender. Når Det Europæiske Råd eller Ministerrådet skal træffe beslutninger om den fælles udenrigs- og sikkerhedspolitik, er hovedreglen fortsat enstemmighed. Der er dog en række undtagelser herfra, som er nærmere beskrevet i del II, og i selve artikel 29 er der en bestemmelse om, at Det Europæiske Råd med enstemmighed kan beslutte, at Rådet kan træffe afgørelse med kvalificeret flertal i andre tilfælde end omhandlet i del II. 

Mens det i de øvrige bestemmelser i forfatningstraktaten som altovervejende hovedregel er Kommissionen, der har monopol på at fremsætte forslag, er der inden for det udenrigspolitiske område tre, der har initiativret, nemlig:

· En medlemsstat

· Udenrigsministeren

· Udenrigsministeren i fællesskab med Kommissionen

En fælles udenrigs- og sikkerhedspolitik kan kun gennemføres i praksis, hvis medlemsstaterne samarbejder. Derfor indeholder artikel 29, stk. 5, nogle forpligtelser til gensidig konsultation og rådføring, som er stærkere formuleret end i den nuværende traktat. Medlemsstaterne skal rådføre sig med hinanden i Rådet og i Det Europæiske Råd om alle udenrigs- og sikkerhedspolitiske spørgsmål, som er af almindelig interesse, med henblik på at fastlægge en fælles strategi. De skal konsultere hinanden, før der træffes foranstaltninger på den internationale scene eller indgås forpligtelser, der kan berøre Unionens interesser. Og medlemsstaterne skal være solidariske indbyrdes. 

Artikel 30 om den fælles sikkerheds- og forsvarspolitik

I det hidtidige samarbejde om udenrigspolitikken har man sondret mellem den fælles udenrigs- og sikkerhedspolitik (kendt som FUSP) og den europæiske sikkerheds- og forsvarspolitik (kaldet ESFP). Udtrykket "fælles sikkerheds- og forsvarspolitik" findes ikke i de nuværende traktater, men har været almindeligt anvendt siden Det Europæiske Råd i Køln i juni 1999. De to artikler, Præsidiet har foreslået, opretholder – i overensstemmelse med Præsidiets oprindelige udkast (CONV 369/02 af 28. oktober 2002, jf. Info-note I 27) – sondringen i overskrifterne, men i artikel 30, stk. 1, siges det, at den fælles sikkerheds- og forsvarspolitik udgør en integrerende del af den fælles udenrigs- og sikkerhedspolitik. I den forbindelse skal det erindres, at mange konventsmedlemmer under drøftelsen i Konventet i december argumenterede for, at bestemmelserne burde samles i én artikel, idet udenrigs-, sikkerheds- og forsvarspolitik hænger sammen (jf. Info-note I 89). 

Det særegne ved den fælles sikkerheds- og forsvarspolitik er, at den operationelle kapacitet, Unionen råder over, er nationale midler. Det fastslås i artikel 30, stk. 3, hvor medlemsstaterne også forpligter sig til gradvis at forbedre den militære kapacitet. Det siges i artikel 30, stk. 1, at der er tale om såvel militære som civile midler, som kan anvendes i forbindelse med opgaver uden for Unionens område med henblik på bevarelse af freden og styrkelse af den internationale sikkerhed i overensstemmelse med principperne i De forenede Nationers pagt.

Den nuværende bestemmelse i TEU artikel 17 taler om en gradvis udformning af en fælles forsvarspolitik, som vil kunne føre til et fælles forsvar, hvis Det Europæiske Råd træffer afgørelse herom. I den foreslåede bestemmelse i artikel 30, stk. 2, er dette formuleret lidt stærkere, idet man skriver, at Unionens fælles forsvarspolitik "vil kunne
 føre til et fælles forsvar, når Det Europæiske Råd træffer afgørelse herom". Bestemmelsen om, at det i så fald henstilles til medlemsstaterne, at de vedtager en sådan afgørelse i overensstemmelse med deres forfatningsmæssige bestemmelser, er uændret overført fra den nuværende traktat. Bestemmelsen om, at EU-samarbejdet på forsvarsområdet ikke berører visse medlemsstaters medlemskab af NATO, er uændret overført fra TEU artikel 17, stk. 1. 

I henhold til artikel 30, stk. 3, oprettes der et europæisk agentur for forsvarsmateriel og strategisk forskning, der skal "klarlægge de operationelle behov, fremme foranstaltninger til opfyldelse heraf, bidrage til at påpege og eventuelt iværksætte alle nyttige foranstaltninger til styrkelse af forsvarets industrielle og teknologiske basis samt bistå Rådet med at evaluere forbedringen af den militære kapacitet."

Beslutningsprocessen svarer stort set til den, der gælder for den fælles udenrigs- og sikkerhedspolitik, nemlig enstemmighed i Rådet, der træffer afgørelse på forslag af Unionens udenrigsminister eller en medlemsstat. Kommissionen har ikke initiativret på forsvarsområdet, men udenrigsministeren kan eventuelt i fællesskab med Kommissionen stille forslag om anvendelse af både nationale midler og EU-instrumenter (f.eks. teknisk bistand eller udviklingsbistand).

Artiklen om den fælles sikkerheds- og forsvarspolitik opererer med 

tre niveauer: 

1. Det almindelige samarbejde mellem alle medlemsstater, hvilket er udvidet i forhold til det hidtidige

2. Struktureret samarbejde mellem nogle medlemsstater

3. Et tættere gensidigt forsvarssamarbejde mellem en visse medlemsstater

Det almindelige samarbejde er defineret nærmere i artikel 17 i del II og omfatter både de Petersberg-opgaver, der allerede er omtalt i den nuværende traktat, og nogle nye opgaver, som Barniers arbejdsgruppe VIII anbefalede, og som der i Konventet var stemning for at tilføje. 

I henhold til artikel 30, stk. 5, og artikel 18 i del II kan Rådet overdrage gennemførelsen af en opgave til en gruppe af medlemsstater, der råder over den fornødne kapacitet, og som ønsker at deltage i gennemførelsen heraf. Afgørelsen om iværksættelse af operationen, dens mål og rækkevidde samt de overordnede retningslinjer for gennemførelsen vedtages af Rådet med enstemmighed, og operationen bliver således en EU-operation. Men medlemsstater, som ikke ønsker at være med, eller som ikke har tilstrækkelig kapacitet, kan undlade at deltage. 

I henhold til artikel 30, stk. 6, og artikel 20 i del II kan de medlemsstater, der opfylder kriterierne for et højt niveau for militær kapacitet og ønsker at indgå mere bindende forpligtelse på dette område med henblik på mere krævende opgaver, i fællesskab etablere et såkaldt struktureret samarbejde. Når dette er etableret, er det kun de deltagende stater, som træffer afgørelser om udviklingen af dette samarbejde og iværksættelsen af eventuelle operationer. Der er altså ikke tale om EU-operationer. Unionens udenrigsminister bistår ved drøftelserne vedrørende dette samarbejde og underretter de øvrige medlemsstater om udviklingen heri. 

I henhold til artikel 30, stk. 7, og artikel 21 i del II kan de stater, der ønsker det, indgå i et tættere gensidigt forsvarssamarbejde. Det er først og fremmest interessant for de medlemsstater, som har været medlemmer af Den Vesteuropæiske Union, der indeholdt en gensidig forsvarsforpligtelse. Nu kan de indgå en tilsvarende forpligtelse inden for Unionens rammer, og de kan anvende Unionens organer og ekspertise, f.eks. EU's Militærkomité og Militærstab. I den forslåede artikel 30, stk. 7, er den gensidige forsvarsforpligtelse formuleret således: "Såfremt en af de stater, der deltager i dette samarbejde, udsættes for et væbnet angreb på sit område, yder de øvrige deltagende stater som led i dette samarbejde og i overensstemmelse med artikel 51 i De Forenede Nationers pagt denne al den militære og anden hjælp og bistand, der ligger inden for deres formåen." Det er kun de stater, som har valgt at deltage i det tættere gensidige forsvarssamarbejde, der træffer afgørelser vedrørende samarbejdets mål mv. Det fremgår af artikel 30, stk. 7, at det opfattes som en overgangsordning, som falder væk, når Det Europæiske Råd træffer afgørelse om at indføre et fælles forsvar. 

Artikel X: Solidaritetsbestemmelse

Arbejdsgruppe VIII om forsvar anbefalede, at man i forfatningstraktaten medtog en solidaritetsbestemmelse angående terrorangreb. Under drøftelserne på konventsmødet den 20. december 2002 var der en positiv holdning hertil. På den baggrund har Præsidiet medtaget en horisontal solidaritetsbestemmelse, gældende for alle medlemsstater. Den lyder:

"I henhold til princippet om solidaritet tager Unionen alle instrumenter i brug, der står til dens rådighed, herunder militære midler med henblik på:

–
at forebygge terrortruslen

–
at beskytte civilbefolkningen og de demokratiske institutioner mod et 

eventuelt terrorangreb

–
at yde bistand til en medlemsstat på dennes område efter anmodning fra 

dens politiske myndigheder i tilfælde af et terrorangreb."

Bemærk at den kun gælder terrortrusler eller terrorangreb, og at der kan anvendes såvel EU-instrumenter som nationale militære midler.

Artikler i del II om Unionens optræden udadtil

Den generelle struktur for artiklerne i anden del

Dehaenes arbejdsgruppe VII vedrørende EU´s optræden udadtil (CONV 459/02, jf. info-note I 154) anbefaler, at den nye traktattekst grupperer alle bestemmelserne om EU´s optræden udadtil ét sted i traktatteksten. Det er sket med dette udkast til artikler i afsnit B i del II. Denne ny struktur skal naturligvis tjene til at give et bedre overblik over, hvordan og på hvilke områder Unionen kan handle i international sammenhæng. Præsidiet understreger dog, at det ikke ændrer ved, at der fortsat gælder forskellige regler for forskellige politikområder. 

Nedenfor kommenteres artiklerne om EU´s optræden udadtil kort med fokus på nydannelser i forhold til det nuværende traktatgrundlag. Artiklerne er inddelt i følgende seks kapitler, hvoraf nogle er inddelt i yderligere afsnit:

1. A. Udenrigspolitikken

B. Den fælles sikkerheds- og forsvarspolitik

C. Finansielle bestemmelser

2. Den fælles handelspolitik

3. Samarbejde med tredjelande og humanitær bistand

4. Restriktive foranstaltninger

5. Internationale aftaler

6. Forbindelserne med internationale organisationer og Unionens delegationer

De indledende artikler – artikel 1 og 2

Disse to indledende artikler er horisontale artikler. Den første artikel beskriver de principper og overordnede mål, som bør være retningsgivende for Unionens optræden i internationale sammenhænge. Teksten er anbefalet af Dehaenes arbejdsgruppe om EU´s optræden udadtil og indarbejder de principper og mål, som er fastsat i de eksisterende traktater, for hver politik og hvert aktionsområde. Her er det altså valgt, at principperne og målene for Unionens optræden udadtil fastlægges som helhed i en enkelt artikel, og opregningen af de specifikke mål for hvert enkelt politisk område i de eksisterende artikler er derfor bortfaldet.

Den anden artikel, som erstatter de tidligere bestemmelser vedrørende ”fælles strategier”, fastsætter, hvordan Det Europæiske Råd kan fastlægge Unionens strategiske interesser og mål, og derved gøre det muligt for Unionen at mobilisere instrumenter, der dækker forskellige politikområder i forbindelse med EU´s optræden udadtil, med henblik på at konkretisere strategien over for et land, en region eller en situation.

Kapitel 1 A, Den fælles udenrigspolitik, artikel 3 –16

I forlængelse af Præsidiets strategi med at fuldføre udviklingen af den fælles udenrigs- og sikkerhedspolitik ved af tilskynde til konvergens og gensidig solidaritet foreslås der i artiklerne om den fælles udenrigspolitik to overordnede sæt ændringer:

Dels de ændringer, som følger af oprettelsen af EU-udenrigsministerposten, der indebærer hverv, som for øjeblikket udøves af den højtstående repræsentant, formandskabet og Kommissionen. Udenrigsministeren har sammen med medlemsstaterne ret til at fremsætte forslag på FUSP-området og spiller en tydelig rolle i udformningen og gennemførelsen af politiske afgørelser. 

Dels de ændringer, som har til formål at tilskynde til øget forudgående konsultation, gensidig konvergens i synspunkter samt solidaritet. Der er udtrykkeligt fastsat en bestemmelse om ekstraordinære møder i Det Europæiske Råd, når den internationale udvikling kræver en fælles EU-strategi (jf. art. 4). En anden bestemmelse bemyndiger udenrigsministeren til at sikre koordinering af medlemsstaternes holdninger i internationale organisationer.

Den generelle regel vedr. beslutningsprocedurer på FUSP-området er fortsat enstemmighed (jf. art. 9, pkt. 1). På foranledning af en lang række af Konventets medlemmer er der en bestemmelse om øget anvendelse af kvalificeret flertal (jf. art. 9, stk. 3). Det kan være relevant, når Rådet træffer afgørelse om fælles forslag fra udenrigsministeren og Kommissionen, og en bemyndigelsesklausul vil gøre det muligt for Det Europæiske Råd at udvide anvendelsen af kvalificeret flertal i Rådet i forbindelse med FUSP-spørgsmål.

Kapitel 1 B, Den fælles sikkerheds- og forsvarspolitik, artikel 17 - 21

Det fremgår direkte af forfatningen, at den europæiske sikkerheds- og forsvarspolitik (ESFP) er en integrerende del af den fælles udenrigs- og sikkerhedspolitik (FUSP). Flere af artiklerne om ESFP i dette kapitel er nye, og de er bl.a. indsat som følge af anbefalingerne fra Barniers arbejdsgruppe VIII om forsvar.  

Petersberg-opgaverne er blevet opdateret, og i bestemmelserne vedrørende krisestyring fastsættes en mere sammenhængende anvendelse af civile og militære instrumenter. Et andet vigtigt element er indførelsen af forskellige former for fleksibilitet, der gør det muligt for grupper af lande, der ønsker at indgå i et tættere samarbejde, at gøre det inden for EU´s rammer (jf. art. 18).

I art. 19 beskrives målene og funktionen af et nyoprettet europæisk agentur for forsvarsmateriel og strategisk forskning. Agenturet skal tilskynde til forbedring af den militære kapacitet og skal gøre det muligt for grupper af medlemsstater at samarbejde om specifikke programmer og bringe former for samarbejde, som på nuværende tidspunkt foregår uden for EU, ind i EU-rammer.

Kapitel 1 C, Finansielle bestemmelser, artikel 22

Art. 22 er hovedsagelig en gentagelse af de nuværende finanselle bestemmelser. Der er dog nye bestemmelser om hurtig finansiering af akutte FUSP-aktiviteter, navnlig forbedring af krisestyringsoperationer, som anbefalet af arbejdsgruppe VII og VIII.

Kapitel 2, Den fælles handelspolitik, artikel 23 og 24

Den nye tekst er en enklere udgave af de nuværende artikler. 

Kapitel 3, Samarbejde med tredjelande og humanitær bistand, 

artikel 25 – 30

I dette kapitel samles forskellige former for bistand til og samarbejde med tredjelande. De opdeles i grupper under 3 hovedområder:

1. Udviklingssamarbejde: Det fremhæves bl.a. i udkastet til artiklerne 25 – 27, at Den Europæiske Unions og medlemsstaternes politikker supplerer hinanden og styrker hinanden gensidigt.

2. Økonomisk, finansielt og teknisk samarbejde med tredjelande: Den væsentligste ændring, som foreslås i artikel 28 og 29, er at give Europa-Parlamentet en større rolle. Der foreslås et nyt retsgrundlag for vedtagelse af hastende bistandsforanstaltninger med kvalificeret flertal.

3. Humanitær bistand: Artikel 30 om humanitær bistand er ny. I de eksisterende artikler er der ikke noget specifikt retsgrundlag for humanitære aktioner, men humanitær bistand nævnes i Præsidiets udkast til artikel 12 i første del af forfatningen som et delt kompetenceområde. I artikelforslagene anerkendes den humanitære bistands særlige karakter og det princip om upartiskhed, der er en følge heraf. Der gøres opmærksom på, at det er nødvendigt, at EU´s og medlemsstaternes aktioner forstærker hinanden gensidigt. Det forslås også, at EU organiserer et frivilligt ”fredskorps” for humanitær bistand.

Kapitel 4, Restriktive foranstaltninger, artikel 31

I dette kapitel kombineres de to artikler om sanktioner i de eksisterende traktater i én enkelt artikel, og deres anvendelsesområde udvides til også at kunne omfatte foranstaltninger over for fysiske og juridiske personer. Der er også en bestemmelse om underretning af Europa-Parlamentet.

Kapitel 5, Internationale aftaler, artikel 32 – 34

Arbejdsgruppe VII om EU´s optræden udadtil anbefaler, at de forskellige bestemmelser, som er spredt rundt om i de eksisterende traktater, vedrørende procedurer med henblik på at indlede og føre forhandlinger og indgå internationale aftaler bør samles i ét kapitel. I kapitlet præciseres det, hvilke forskellig former for aftaler Den Europæiske Union kan indgå, og de relevante procedurer herfor beskrives, samtidig med at de specifikke procedurer for aftaler om valutakursspørgsmål bibeholdes.

Kapitel 6, Forbindelserne med internationale organisationer og Unionens delegationer

Arbejdsgruppe VII anbefaler, med hensyn til dette kapitel, at Kommissionens delegationer i udlandet bliver til EU-delegationer under udenrigsministerens myndighed. Den Europæiske Unions særlige forbindelser med visse centrale internationale organisationer nævnes.

Slutning

Ændringsforslag

I forbindelse med sin forelæggelse af artiklerne om EU's udenrigspolitik sagde næstformand i Præsidiet Jean-Luc Dehaene, at Præsidiet var klar over, at der var forskellige opfattelser af, hvordan samarbejdet om de udenrigspolitiske og sikkerhedspolitiske spørgsmål skal traktatfæstes. Præsidiet forudså derfor, at der ville blive stillet mange ændringsforslag. Konventsmedlemmerne kan stille ændringsforslag helt frem til den næste konventssamling den 15.-16. maj 2003, hvor Præsidiets udkast samt ændringsforslagene hertil skal behandles, men kun de ændringsforslag, der er fremsendt senest mandag den 5. maj, vil blive medtaget i den analyserende oversigt, Konventssekretariatet i Bruxelles vil udarbejde. 

Med venlig hilsen

Eva Esmarch                                           Bjørn Einersen

� 	Allerede den nuværende traktat indeholder i  TEU artikel 11, stk. 2, en forpligtelse til at føre en fælles udenrigs- og sikkerhedspolitik. Den lyder: "Medlemsstaterne støtter aktivt og uforbeholdent Unionens udenrigs- og sikkerhedspolitik i en ånd af loyalitet og gensidig solidaritet. Medlemsstaterne samarbejder for at styrke og udvikle deres gensidige politiske solidaritet. De afstår fra enhver handling, som strider imod Unionens interesser, eller som kan skade dens effektivitet som en sammenhængende faktor i internationale forbindelser. Rådet påser, at disse principper overholdes."


� 	En tilsvarende bestemmelse findes i øvrigt i forbindelse med den fælles sikkerheds- og 


forsvarspolitik i artikel 30, stk. 8.





� 	Udtrykket "vil kunne" i den danske tekst svarer til formuleringen i den gældende TEU artikel 17. Den engelske og den franske tekst er imidlertid på dette punkt strammet op, idet man taler om, at dette "will lead to a common defence", respektive "conduira à une defence commune".   





